Фигыльләрне формулалар кулланып өйрәнү

**Люфия УРМАНЧЕВА,**

*Түбән Кама шәһәренең Н.В. Лемаев ис. нефть химиясе һәм нефть эшкәртү көллияте татар теле һәм әдәбияты укытучысы*

Бүгенге көндә татар телен мәктәпләрдә укыту мәсьәләсе бик авыр хәлдә булуга карамастан, татар теле укытыла, һәм алдагы көннәрдә дә яңа, кызык педагогик технологияләр ярдәме белән тулыландырылып укытылыр әле дигән ышанычлы өмет бар. Урта һөнәри белем бирү уку йортларында татар теле базис укыту программасына вариатив өлеше булып кертелгән, һәм барлык үзләштерелгән материал сөйләм эшчәнлеге барышында тирәнтен кабатлана, мәктәптә укыту предметының эчтәлеге ныгытыла.

Сыйфатлы белем бирү өчен, татар теле дәресләрендә укучыларны кызыксындырырлык инновацион технологияләр кулланып эшләү бигрәк тә мөһим, чөнки гадәти булмаган дәресләр укучыларның хәтерләрендә ныграк кала.

Түбән Кама шәһәренең “Н.В. Лемаев исемендәге нефть химиясе һәм нефть эшкәртү көллияте”ндә татар теле дәресләрендә “Фигыльләрне формулалар кулланып өйрәнү” дигән инновацион педагогик технологиям белән сезне таныштырасым һәм тупланган тәҗрибәм белән уртаклашасым килә.

Фигыль темасын, мин иң баштан, фигыль ясалышыннан башлап җибәрәм. Әлеге теманы үзләштерү, фигыльнең нигезен җиңел табарга ярдәм итә. Шуннан соң фигыльнең инфинитив формасын, боерык фигыль өйрәнәбәз. Хәзерге заман фигыльне өйрәнүгә күчкәндә, 3 нче зат ясалышына аерым игътибар бирәбез. Әлеге темаларны ныгытып үзләштергәч, фигыльләрнең үткән заман формаларын инде ***формулалар*** кулланып өйрәнәбез. Татар теле –

Рәсем 1. Билгеле үткән заман. Прошедшее определенное время.

ул математика төсле, дип кызыксындырам мин укучыларны. Менә карагыз әле - билгеле үткән заман фигыльләре ничек барлыкка килә.

**Барлык формасы. Положительная форма.**

Мин укы-ды-м, эшлә-де-м. – Я училась, работала

Син укы-ды-ң, эшлә-де-ң. – Ты учился, работал.

Ул укы-ды, эшлә-де. – Он учился, работал.

Без укы-ды-к, эшлә-де-к. – Мы учились, работали.

Сез укы-ды-гыз, эшлә-де-гез. – Вы учились, работали.

Алар укы-ды-лар, эшлә-де-ләр. – Они учились, работали.

**Юклык формасы. Отрицательная форма.**

Мин укы-ма-ды-м, эшлә-мә-де-м. – Я не учился, не работал.

Син укы-ма-ды-ң, эшлә-мә-де-ң. – Ты не учился, не работал.

Ул укы-ма-ды, эшлә-мә-де. – Он не учился, не работал.

Шул ук аналогия буенча белгесез үткән заман да формулага ия була. Укучылар әлеге формуланы кулланып, күнегүләрне җайлы гына эшли алалар.



Рәсем 2. Билгесез үткән заман. Прошедшеее неопределенное время.

Мәсьәлән, күнегү.

Җөмләләрне тәрҗемә итегез

*Мама сегодня опоздала на работу, потому что трамваи плохо ходили. Раньше в этой деревне жило много людей. Мама ждала Марата до 9-ти часов, а он пришел очень поздно. Друзья поздравили Ильшата с днем рождения, а ты забыл. Мама из этих ягод сварила вкусное варенье. Она сегодня всю ночь не спала.*

Киләчәк заман фигыльләрне өйрәнгәндә дә әлеге формулаларны бик уңышлы итеп уку процессына кертеп була. Иң кызык эш – шарт фигыль, иярчен кире җөмлә, теләк белдерү фигыльләрен өйрәнгәндә башлана.

Алдан әйтүемчә, мин рус телле укучыларны укытам. Теләк белдерү фигыльләрен өйрәнгәндә, мин дәрестә аларга шулай дип әйтәм. Как на татарском языке будет звучать фраза “Я хочу есть” ?

* Минем ашыйсым килә.
* А вы никогда не задумывались почему в этой фразе задействован глагол движения – “килә”?

Бергәләп тикшерә башлыйбыз. Сүзгә-сүз тәрҗәмә итеп карыйбыз.

*У меня приходит желание кушать (есть).*

Укучыларны синтаксик төзелмә формуласын төзүдә катнашырга җәлеп итәм. Уртаклашып эшләү нәтиҗәсендә – искеткеч яңа теләк белдерү синтаксик төзелмәнең формуласы туа.



Рәсем 3 а. Теләк белдерү. Выражение желания

Мәсьәлән, күнегү.

Җөмләләрне тәрҗемә итегез.

*Ты в какой институт хочешь поступать?*

*Мы сегодня не хотим работать в огороде, так как очень жарко.*

Рәсем 3ә. Теләк белдерү. Выражение желания

Формуланы кулланып эшләгәч, менә шундый җөмләләр барлыкка килә.

*Синең кайсы институтка керәсең килә?*

*Безнең бүген бакчада эшлисебез килми, чөнки көн бик эссе.*

Шарт фигыль формуласын да күрсәтеп китим инде.

Рәсем 4. Шарт фигыль. Глаголы условного наклонения.

Формуланы, шарт фигыльле җөмләне тәрҗемә итеп,тикшереп карыйк.

*Если завтра день будет теплым, поедем в огород.*

*Әгәр иртәгә көн җылы булса, бакчага барырбыз.*

Күнегүләрне Нигъмәтуллина Рузалия Рәхмәтулловна авторлыгында төзелгән “Татар теле өйрәнүчеләргә. Кагыйдәләр һәм күнегүләр”, рус телендә белем бирүче мәктәпләр өчен тәкъдим ителгән, уку ярдәмлегеннән алам. Әлеге ярдәмлектәге күнегүләр гади, әйләнә-тирә мохит, көнкүреш тормышта куллануга юнәлтелгән, шул ук выкытта укучыларның коммуникатив компетенциясен үстерергә ярдәм итә.

Укыту процессында инновацион педагогик технологияләрне куллану – яңа метод һәм алымнарны үстерергә, яңача эшләргә ярдәм итә. Ялкыткыч эш төрләрен һәр дәрестә кат-кат башкаруга караганда, кызыклы ачышлар булганы, укучының күңеленә тәэсир итә, аң-белемен киңәйтә, иҗади эзләнүгә теләк тудыра. Шуңа да укучының белем сыйфатын күтәрүдә, иҗади сәләтләрен үстерүдә яңа технологияләрне өйрәнү һәм дәрестә куллану бик мөһим эш.

Гасырлар аша алга караган төсле, сүземне Ризаетдин Фәхретдин тәкъдим иткән киңәшләре белән йомгаклыйсым килә: “Балаларыгызны үзегезнең заманыгыздан башка заман өчен укытыгыз, чөнки алар сезнең заманыгыздан башка бер заманда яшәү өчен дөньяга килгәннәр”.